Panaudoję tarnybinį ginklą po persekiojimo Dieveniškių pasieniečiai sulaikė keturis Šalčininkų rajono gyventojus. Sprukdami iš automobilio "Volvo V70" jie Dieveniškių apylinkėse į šalikelę išmetė beveik 3 tūkst. pakelių baltarusiškų cigarečių.
Trečiadienį vakare VSAT Vilniaus rinktinės Dieveniškių užkardos pasieniečiai Šalčininkų rajono Kaziulių kaimo prieigose dokumentų patikrai stabdė automobilį "Volvo V70". Jo vairuotojas nepakluso teisėtam VSAT pareigūnų reikalavimui sustoti ir padidinęs greitį nuvažiavo.
Persekiojimo metu iš "Volvo V70" buvo mėtomi ryšuliai su cigaretėmis. Pažeidėjai sustabdė automobilį tik po dviejų VSAT pareigūno paleistų įspėjamųjų šūvių į orą. Sulaikymo metu buvo panaudoti antrankiai. Paaiškėjo, kad automobilį vairavo 24-erių Šalčininkų rajono gyventojas. Kartu vyko pasieniečiams gerai žinomi 19-os, 20-ies ir 25-erių Šalčininkų rajono gyventojai.